text: Лірызм твораў Я.Брыля грунтуецца не толькі на моцнай пачуццёвасці лірычнага героя, а хутчэй на інтэрпрэтацыі з’яў рэчаіснасці, падзей, сцэн з жыцця цераз прапусканне іх праз яго свядомасць, афарбоўваючы гэтую рэчаіснаць эмоцыямі героя, які ў многім тоесны аўтару. Лірычны герой, ён жа наглядальнік і дзесьці суддзя, — гэта аднагодак пісьменніка, які з вышыні свайго жыццёвага вопыту абмяркоўвае з чытачом надзённыя праблемы і праблемы планетарнага маштабу, унікае ў псіхалогію свайго сучасніка. Нездарма адной з якасцяў прозы Я.Брыля даследчыкі называюць аналітызм і глыбокі псіхалагізм, немагчымыя, дарэчы, без пільнай увагі да мастацкай дэталі. Вучыўся пісьменнік сакрэтам творчага майстэрства, як і ён сам сцвярджае гэта неаднаразова ў сваіх мініяцюрах, у Гогаля, Дастаеўскага, Талстога, Чэхава, Чорнага, вылучаючы ў іх спадчыне тое зерне, якое найбольш падыходзіла выяўленню ўласнага таленту ва ўмовах спачатку заходнебеларускай, а пасля і савецкай рэчаіснаці.